Trygve Lange-Nielsen

Trygve Lange-Nielsen (født 9. juli 1921 i Oslo, død 18. april 2014 samme sted«Trygve Lange-Nielsen er død», Dagbladet, 20. april 2014.) var en norsk jurist og poet. Han var lagdommer i Eidsivating lagmannsrett fra 1972 til han nådde pensjonsalderen i 1991, og i ytterligere to år som ekstraordinær dommer i lagmannsretten. Han var ekstraordinær byrettsdommer fra 1993 til 1995.

Som pensjonist engasjerte han seg for å avsløre justismord i incestsaker. Han kritiserte norsk promillelovgivning, og deltok i TV-diskusjonsprogrammer om temaet. I 2007 ble han tildelt Norges Juristforbunds pris for rettssikkerhet og likhet for loven.Tildeling av rettssikkerhetsprisen 

 Biografi 
Han vokste opp på Frogner i Oslo sammen med sin far, aktuar Fredrik Lange-Nielsen og sin mor Laura (født Stang-Lund). Hans bestefar på morssiden var den kjente forsvarsadvokaten og statsråden Fredrik Stang Lund. Skuespilleren Mette Lange-Nielsen var hans søster.

Han var bosatt i Oslo og gift med forfatteren Sissel Lange-Nielsen (født Aabel Herlofsen). Ekteparet fikk tre barn, deriblant skuespilleren Nicolay Lange-Nielsen.

 Virke 
 Utdannelse og praksis 
Trygve Lange-Nielsen tok examen artium i 1940. På grunn av krigsutbruddet dro han til en slektning i Porsgrunn og tok teknisk fagskole der i 1941. I 1943 tok han første avdeling juridikum ved Universitetet i Oslo. Han deltok i Illegalt studentutvalg, som ble ledet av Alf Nordhus, høsten 1943. Etter massearrestasjonene av studenter i november 1943 dro han til RIngerike for å unngå arbeidstjeneste. Han arbeidet som fløter og tømmerhugger ved Heggelivann i seks måneder, og flyktet så til Sverige og meldte seg for politistyrkene som var under oppbygging der. Da krigen var over fortsatte han jusstudiene og i 1947 tok han andre avdeling jus; den gangen bestod det juridiske embetsstudiet av kun to avdelinger. Som ferdig jurist dro han til Wisconsin i USA og studerte videre i seks måneder. Da han kom hjem til Norge var han sekretær i Justisdepartementet i seks måneder. Så ble han dommerfullmektig i Molde i 14 måneder, etterfulgt av 16 måneder som dommerfullmektig i Asker og Bærum. Deretter ble han ansatt som fullmektig hos Regjeringsadvokaten i 1951, og ble dernest advokat samme sted. Etter mange år hos Regjeringsadvokaten, startet han privat advokatpraksis som han drev i tre-fire år.

Han fikk stipend for å studere i Paris og Grenoble, og fordypet seg under dette utenlandsoppholdet i erstatnings- og forvaltningsrett. I 1972 ble han utnevnt til dommer i Eidsivating lagmannsrett. Han forble lagdommer til han gikk av med pensjon i 1991. Som pensjonist ble han utnevnt til ekstraordinær lagdommer fra 1991 til 1993, deretter var han ekstraordinær byrettsdommer fra 1993 til 1995.

Parallelt med advokat- og dommergjerningen virket han også som foredragsholder og foreleser i mange år.

 Arbeid for gjenopptakelse av incestsaker 
I 1999 leste Trygve Lange-Nielsens Hans Kringstads bok Bjugn-formelen om Bjugn-saken. Lange-Nielsen ble svært engasjert, og han tok til å undersøke domstolprotokollene ved lagmannsrettene i perioden 1988 til 1993. Der fant han en rekke incestsaker som var ført for lagmannsrettene, der sakkyndige fra Aker sykehus var ført som vitner, og der disses uttalelser syntes å ha vært avgjørende. På eget initiativ tok han kontakt med de som var dømt i disse sakene.

Han fikk frifinnelse i 13 utuktssaker som var pådømt i perioden 1988 til 1993.Avdekker stadig flere justismord 

I 2003 sendte NRK TV et dokumentarprogram om Trygve Lange-Nielsen med tittelen Den angrende dommeren. Programleder for dokumentaren var Arild Aspøy.

 Styreverv 
 Formann i Norges Juristforbund fra 1971 til 1975.
 Formann i Norsk Forsikringsjuridisk Forening i ti år.

 Bokutgivelser 
 «Nei til hyttebygging? : en kritisk vurdering av dispensasjonspraksis i hyttesaker etter strandplanloven og bygningsloven» (1981) Tanum-Norli  
 «Glad humle og andre dikt» (1981) Tanum-Norli 
 «Justismord og rettssikkerhet» (2008) Universitetsforlaget

 Referanser 

 Eksterne lenker 
 Dagsavisen 13. januar 2005: Stadig flere saker avsløres Intervju med Trygve Lange-Nielsen
 Dagsavisen 13. januar 2005: Dømte mannen selv i 1988, krever ham frikjent i 2005 Intervju med Trygve Lange-Nielsen

Kategori:Norske dommere
Kategori:Personer fra Oslo